Katalonian poliisi ei totellut käskyä äänestyksen estämiseksi, Espanjan poliisi ottanut yhteen äänestäjien kanssa | Ulkomaat | Kaleva.fi
Etusivu Ulkomaat Katalonian poliisi ei totellut käskyä äänestyksen estämiseksi, Espanjan poliisi ottanut yhteen äänestäjien kanssa
Katalonian poliisin virkamiehet seurasivat vierestä, kun ihmiset saapuivat äänestämään paikalliselle koululle. KUVA: Adria Ropero / EPA
Ulkomaat 1.10.2017 14:47 | Päivitetty 1.10.2017 14:54
Katalonian poliisi ei ole Espanjan keskushallinnon käskystä huolimatta sulkenut äänestyspaikkoja. Espanjan poliisin ja äänestäjien yhteenotoissa on El Pais -lehden mukaan loukkaantunut tähän mennessä ainakin 38 ihmistä.
Espanjan sisäministeriön mukaan myös 11 poliisia on loukkaantunut yrittäessään sulkea äänestyspaikkoja.
Aiemmin aamulla paikalla olevien Espanjan poliisivoimien kerrottiin ampuneen Katalonian itsenäisyyden puolesta äänestämään tulleita kumiluodeilla.
Lisäksi äänestyspaikoilta on katkaistu Internet-yhteys ääntenlaskennan jarruttamiseksi. Tällä hetkellä ääniä rekisteröidään ja lasketaan manuaalisesti.
Barcelonan kaupungin yllä tilannetta seuraavat poliisihelikopterit.
Katalonian aluehallinnon mukaan 73 prosenttia äänestyspaikoista on auki Espanjan poliisin väliintulosta huolimatta.
Monet äänestäjistä olivat paikalla jo aamuyön tunteja estääkseen poliiseja sulkemasta äänestyspaikkoja.
Katalonian aluehallinto on syyttänyt Espanjan keskushallintoa epädemokraattisesta toiminnasta ja väkivallan käyttämisestä äänestäjiä vastaan.
Yhteenotoista huolimatta Espanjan keskushallinnon laittomaksi tuomittu äänestys Katalonian irtaantumisesta Espanjasta on sujunut melko rauhallisesti.
Katalonian aluehallinnon johtaja Carles Puidgemont on kehottanut katalaaneja äänestämään Espanjan poliisin vastustuksesta huolimatta.
Äänestyspaikoille on saapunut ainoastaan itsenäisyyttä kannattavia katalaaneja. Vastustajat eivät halua äänestää laittomaksi luokitellussa äänestyksessä
Katalonian itsenäisyysmieliset ovat saaneet tukea myös Skotlannilta. Itsenäisyyttä niin ikään hamuavan Skotlannin pääministeri Nicola Sturgeon tviittasi olevansa huolissaan Espanjan poliisin käyttämästä väkivallasta äänestäjiä kohtaan.